સેન્સેક્સ વધ્યા આંક 35,282થી ઘટીને એક તબક્કે 35,000ની સપાટી તોડીને નીચામાં 34,937 થયા બાદ છેલ્લે 179.47 પોઇન્ટ ઘટીને 35,037.64ની સપાટીએ બંધ રહ્યો હતો. સેન્સેક્સ ત્રણ સપ્તાહની નીચી સપાટીએ બંધ રહ્યો હતો. નિફ્ટી આંક 10,674થી ઘટીને નીચામાં 10,557 થઇને 10,589.10ની સપાટીએ બંધ રહેતાં 82.30 પોઇન્ટ ઘટી હતી. નિફ્ટી 20 દિવસની મુવિંગ એવેરજની નીચે બંધ આવતાં ટૂંકા ગાળાની ચાર્ટ લાઇન ખરડાઈ હોવાનું માનવામાં આવતું હતું. નિફ્ટીની 100 દિવસની મુવિંગ એવેરજ 10,570ના સ્તરે આવે છે અને તેની નજીક બંધ રહી છે. નિફ્ટીએ 10,600ની સપાટી તોડતાં જો હવે મનોવૈજ્ઞાનિક સપાટી 10,500 તૂટશે તો 10,418 સુધી ગબડવાની સંભાવના ઊભી થશે એમ મુંબઇસ્થિત બ્રોકરેજ હાઉસ પીએમએસ સ્ટોકના શ્રેયશ રૂપારેલનું કહેવું હતું. ચાર્ટ ઉપર સુપરટ્રેન્ડ ઇન્ડિકેટર વેચવાલીના સંકેત આપે છે. જોકે, વલણના છેલ્લા દિવસે નબળા તેજીવાળાઓએ પોઝિશન હળવી કરી નાખી હોવાથી ઉપલા વલણમાં વેચવાલીનો ભાર મર્યાદીત રહેશે. મંદીવાળા પણ મોટા હેમરિંગ કરવાથી દૂર રહેતા ઘટાડો મોટો નહીં હોય તેમ માનવું હતું.